Europa vil blive indtaget af muslimer, sagde en imam på skjult kamera og samme budskab lyder fra højrefløjen. Men hvad siger forskerne?

I tredje afsnit af TV 2s programserie ’Moskeerne bag sløret’ kom det ved hjælp af skjulte optagelser frem, hvordan den veluddannede imam Mohammad Fouad al-Barazi håber og tror, at muslimerne og islam er ved at ”erobre” Europa.

- Lige nu er vi i en tid, hvor vi er ved at åbne de her lande. Da jeg kom til landet for 23 år siden, var vi kun 55.000 muslimer. Nu er vi 300.000, lød det fra imamen.

Ordet "åbne" kan i en religiøs kontekst også fortolkes som "erobre" (se faktaboks).

Det arabiske ord for "åbne" På de skjulte optagelser bruger imamen Mohammad Fouad al-Barazi det arabiske ord for "åbne". Ifølge flere eksperter kan ordet dog forstås som "erobre". Ordet bruges ifølge islamforsker Thomas Hoffmann ikke som "erobre" i Koranen. Derimod bruges det i en del litteratur fra tiden efter Muhammeds død, hvor de efterfølgende kaliffer spredte islam og erobrede store landområder. Det skal dog ikke nødvendigvis forstås i en voldelig, krigerisk forstand.

Ifølge islamforsker ved Københavns Universitet Thomas Hoffmann siger imamen, som han gør, fordi han er en religiøs forkynder og missionær af en verdensreligion på lige fod med kristendommen. Og det er der som sådan ikke noget mærkeligt i, mener forskeren.

Men er Mohammad Fouad al-Barazis holdning overhovedet dækkende for holdningen blandt alle muslimer i Danmark?

Baggrund for programserien 'Moskeerne bag sløret' TV 2 sætter med programserien ’Moskeerne bag sløret’ fokus på, om en række udvalgte moskeer modvirker eller medvirker til integration. Læs om hvordan TV 2 har arbejdet med programmerne og en række af de overvejelser, TV 2 har gjort sig i den forbindelse.

Og er det realistisk, at antallet af muslimer i Danmark vil overstige antallet af personer med en anden eller ingen trosretning og dermed "erobre" landet?

Hvem tænker på at erobre?

Siden TV 2 tirsdag skrev historien om Mohammad Fouad al-Barazis udtalelser og delte den på TV 2 Nyhedernes side på Facebook, er den blevet delt næsten 1.000 gange, og mange af læsernes kommentarer handler om, at de danske politikere må vågne op, inden Danmark bliver overtaget af islam.

På optagelserne siger imamen til ’Fatma’, at der siden han kom til Danmark, er kommet mange flere muslimer til Danmark, og at det er vigtigt, at muslimerne ikke ”smelter sammen” med det øvrige samfund. Posted by TV 2 NYHEDERNE on Tuesday, March 8, 2016

Men Thomas Hoffmann mener ikke, at alle muslimer deler Mohammad Fouad al-Barazis holdning om at erobre Europa og dermed Danmark.

- Jeg tror ikke, at der ret mange muslimer, der tænker på, at de som muslimer og deres religion har noget som helst at gøre med at erobre Danmark.

Samme vurdering har Brian Arly Jacobsen, lektor ved Tværkulturelle og Regionale studier på Københavns Universitet.

- Hvis du er en meget troende muslim, som imamen er, så er det jo naturligt for ham, ligesom det er for så mange andre religioner, at man har en forestilling om, at verden ville være et bedre sted, hvis alle var muslimer. Men dem som ikke er særligt troende, tænker ikke over at erobre Europa. De er ligesom alle andre, siger Brian Arly Jacobsen.

Alligevel mener Thomas Hoffmann, at en del muslimer i Danmark tænker over, hvordan islam og muslimer kan få deres egne rettigheder og måder at indrette sig på.

- Der er mange, der gerne vil have, at islam får en rolle i samfundslivet, og at islamiske normer og idealer også får lov til at have en betydning. Det er jo en politisk forhandling og en magtkamp, siger Thomas Hoffmann.

Hvad med fremtiden?

Kigger man på forskernes fremskrivninger, er der i en nærmere fremtid langt til, at der er flere muslimer end andre religiøse og ikke-religiøse mennesker i Danmark.

Den amerikanske tænketank Pew Research Center offentliggjorde i 2015 en stor undersøgelse, der kortlægger og fremskriver udviklingen for religioner i hele verden – fra 2010 til 2050.

Tallene viser, at der i 2010 var omkring 230.000 muslimer i Danmark, svarende til 4,1 procent af Danmarks 5,5 millioner indbyggere.

Ifølge tænketankens tal vil antallet af muslimer 40 år senere, i 2050, være cirka 500.000. På det tidspunkt vil Danmarks befolkningstal ligge på omkring 5,8 millioner, hvilket betyder, at muslimer vil udgøre 8,5 procent.

Ifølge Brian Arly Jacobsen er der dog stor usikkerhed forbundet med tallene fra Pew Research Center, blandt andet fordi det ikke kan forudsiges, hvordan de forskellige muslimske grupper udvikler sig i Danmark.

- Vi ved ikke, om de bliver mere sekulære eller skifter religion. Det ser vi særligt i Norge og Sverige. Vi ser også flere, der bliver ateistiske. En udvikling kan altså være, at vi kommer til at se en oplysningstendens, hvor børn vælger anderledes end deres forældre.

- Men det kan også være, at folk bliver mere religiøse og samles om det, de kan blive enige om. Det kan styrke deres tro, at der er et ydre pres, siger Brian Arly Jacobsen.

Han peger også på, at international politik kan få stor indflydelse på, hvor mange muslimer, der kommer til Danmark.

- Der kan ske mange ting i storpolitik, og eksempelvis kunne det indenfor de næste 10-20 år ske, at Tyrkiet bliver medlem af EU. Hvis man åbner op for tyrkiske borgere til EU, kan antallet af muslimer stige, siger Brian Arly Jacobsen.

Forsker: Muslimer vil påvirke samfundet

Hans Oluf Hansen, lektor emeritus i demografi ved Københavns Universitet, mener ligeledes, at det er meget svært at forudsige, hvor hurtigt gruppen af muslimer i Danmark vil vokse.

- Jeg har tidligere beregnet, at halvdelen af befolkningen vil være af anden etnisk herkomst end dansk inden år 2100, men det er en usikker beregning, siger han, men fastslår:

- Det ligger fast, at der kommer til at være flere indbyggere i Danmark, der har en anden etnisk baggrund end dansk. Og det ligger fast, at der kommer til at være flere, der kommer fra de muslimske lande.

Hans Oluf Hansen mener dog, at udfordringen ligger i, hvordan Danmark og landets politikere lykkes med integrationen af muslimer.

- Det egentlige spørgsmål er jo, i hvor høj grad de mennesker, der kommer til Danmark, bliver integreret og adopterer de værdier og normer, der er fremherskende i Danmark. Altså eksempelvis om de tager uddannelser og arbejde. Det er jo noget, vi kan påvirke ved lovgivning, siger han.

Ifølge Thomas Hoffmann vil det stigende antal muslimer uundgåeligt få indflydelse på Europa.

- Jeg vil sige, at jo større antallet af muslimer bliver, jo mere politisk og kulturel magt og betydning får islam selvfølgelig i Europa. Det kan ikke være anderledes. Vi har muslimske befolkningsgrupper, og de skal på en eller anden måde repræsenteres.